*PROJEKTS*

LATVIJAS REPUBLIKAS MINISTRU KABINETS

2016.gada \_\_\_\_\_\_\_\_\_\_\_\_\_\_ Noteikumi Nr.\_\_\_

Rīgā (protokols Nr.\_\_.§)

**Kārtība, kādā piešķir valsts atbalstu jaunu gaisa pārvadājumu uzsākšanai**

Izdoti saskaņā ar likuma „Par aviāciju”

4.1 panta trešo daļu

**I.Vispārīgie jautājumi**

1. Noteikumi nosaka kārtību, kādā valsts un pašvaldība piešķir valsts atbalstu jaunu gaisa pārvadājumu uzsākšanai (turpmāk – darbības uzsākšanas atbalsts), darbības uzsākšanas atbalsta apmēru, ierobežojumus darbības uzsākšanas atbalsta piešķiršanai, prasības personai, lai tā varētu saņemt darbības uzsākšanas atbalstu, kā arī prasības darbības uzsākšanas atbalsta piešķiršanas pārredzamības nodrošināšanai.

2. Noteikumos lietotie termini:

2.1. apkalpošanas uz zemes pakalpojumi - pakalpojumi, ko lidostās sniedz lidostas lietotājiem, kā noteikts Padomes 1996.gada 15.oktobra Direktīvas [96/67/EK](http://eur-lex.europa.eu/eli/dir/1996/67?locale=LV) par pieeju lidlauka sniegto pakalpojumu tirgum Kopienas lidostās pielikumā un Eiropas Savienības dalībvalstu tiesību aktos par pieeju apkalpošanas uz zemes pakalpojumu tirgum lidostās;

2.2. ātrgaitas vilciens - vilciens, kas spēj sasniegt ātrumu virs 200 km/h;

2.3. jaunie lidojumu maršruti – maršruti, kuros 12 mēnešus pirms darbības uzsākšanas atbalsta piešķiršanas ierosināšanas nav veikti regulāri lidojumi, un neviena aviokompānija minētajā laikā posmā nav informējusi lidostas, kuras lidojuma maršruts savienos, par plāniem uzsākt lidojumus tajā. Par jauniem nav atzīstami maršruti, kuros lidojumi uz plānoto galamērķi jau tiek nodrošināti no citas lidostas aptvēruma teritorijā esošas lidostas;

2.4. lidostas aptvēruma teritorija - ģeogrāfiskās tirgus robežas, ko parasti veido apgabals, kas ir 100 km rādiusā ap lidostu vai no kura uz lidostu ceļā pavadītais laiks nepārsniedz 60 minūtes, izmantojot automašīnu, autobusu, vilcienu vai ātrgaitas vilcienu. Tomēr lidostas aptvēruma teritorija var būt atšķirīga, ņemot vērā katras lidostas īpašos apstākļus. Lidostas aptvēruma teritorijas lielums un forma katrai lidostai atšķiras, un tie ir atkarīgi no dažādiem lidostas raksturlielumiem, tostarp tās darījumdarbības modeļa, atrašanās vietas un apkalpotajiem galamērķiem;

2.5. lidostas maksa - maksa, ko iekasē par labu lidostai un ko maksā lidostas lietotāji lidostai par tāda aprīkojuma un pakalpojumu izmantošanu, kurus nodrošina vienīgi lidosta un kuri ir saistīti ar gaisa kuģa nosēšanos, pacelšanos, apgaismojumu un novietošanu, kā arī ar pasažieru un kravu apkalpošanu, ieskaitot maksu vai maksājumu par apkalpošanas uz zemes pakalpojumiem un maksājumus par centralizētu infrastruktūru apkalpošanai uz zemes;

2.6. mazapdzīvoti apgabali - teritoriālo vienību statistiskās nomenklatūras (turpmāk - NUTS) 2. līmeņa reģioni ar mazāk nekā 8 iedzīvotājiem uz 1 km2 vai NUTS 3. līmeņa reģioni ar mazāk nekā 12,5 iedzīvotājiem uz 1 km2 (pamatojoties uz *Eurostat* datiem par iedzīvotāju blīvumu);

2.7. nomaļi reģioni – tālāki reģioni, Malta, Kipra, Seūta, Melilja, dalībvalstu teritorijā ietilpstošās salas, kā arī mazapdzīvoti apgabali;

2.8. reģionālā lidosta - lidosta, kuras ikgadējā pasažieru plūsma nepārsniedz 3 miljonus;

2.9. tālākie reģioni - reģioni, kas minēti Līguma par Eiropas Savienības darbību (turpmāk – darbības līgums) 349.pantā;

2.10. vidējā ikgadējā pasažieru plūsma - rādītājs, ko nosaka, pamatojoties uz ielidojošo un izlidojošo pasažieru plūsmu divos pēdējos finanšu gados pirms gada, kurā darbības uzsākšanas atbalsts ir paziņots vai piešķirts nepaziņota darbības uzsākšanas atbalsta gadījumā.

3. Šos noteikumus piemēro jauniem lidojumu maršrutiem, kas savieno lidostu Latvijā, kuras vidējā apkalpotā pasažieru plūsma ir mazāka nekā 3 miljoni pasažieru gadā, ar citu lidostu Latvijā vai citu lidostu Eiropas Kopējā aviācijas telpā.

4. Darbības uzsākšanas atbalstu jauniem lidojumu maršrutiem, kas savieno lidostu Latvijā, kuras vidējā apkalpotā pasažieru plūsma ir lielāka nekā 3 miljoni pasažieru gadā, bet mazāka nekā 5 miljoni pasažieru gadā, ar citu lidostu Eiropas Kopējā aviācijas telpā var piemērot tikai pienācīgi pamatota izņēmuma gadījumos. Šāds darbības uzsākšanas atbalsts pirms jebkādu darbību uzsākšanas ir jāpiesaka Eiropas Komisijai kā individuālais atbalsts un jāsaņem lēmums, ka šādas darbības uzsākšanas atbalsts konkrētajā gadījumā izņēmuma kārtā ir pieļaujams.

5. Darbības uzsākšanas atbalstu nepiemēro jauniem lidojumu maršrutiem, kas savieno lidostu Latvijā, kuras vidējā apkalpotā pasažieru plūsma ir lielāka nekā 5 miljoni pasažieru gadā, ar citu lidostu Eiropas Kopējā aviācijas telpā, kuras vidējā apkalpotā pasažieru plūsma ir lielāka nekā 5 miljoni pasažieru gadā un kura neatrodas nomaļā reģionā.

6. Darbības uzsākšanas atbalsts šo noteikumu izpratnē ir valsts budžeta likumā kārtējam gadam šim mērķim paredzētā valsts budžeta dotācija, attiecīgās ministrijas pamatfunkciju īstenošanai valsts budžetā paredzētie līdzekļi vai pašvaldības budžetā šim mērķim paredzētā dotācija kārtējam gadam.

7. Darbības uzsākšanas atbalstu jauniem lidojumu maršrutiem, kuriem ir būtiska nozīme valsts tautsaimniecības nodrošināšanā (turpmāk – valsts interesēs), var finansēt no valsts budžeta vai piesaistot citus šo noteikumu 6.punktā minētos finansēšanas avotus.

**II. Jaunu lidojumu maršrutu noteikšanas kārtība**

8. Vides aizsardzības un reģionālās attīstības ministrija, Ekonomikas ministrija un pašvaldība, kurai ir izšķirošā ietekme kapitālsabiedrībā, kurai pieder lidlauks, (turpmāk – institūcija) katru gadu līdz 1.februārim var iesniegt Satiksmes ministrijā priekšlikumus par darbības uzsākšanas atbalsta piešķiršanas nepieciešamību jaunajiem lidojumu maršrutiem valsts interesēs, pievienojot darbības uzsākšanas atbalsta pieteikumu*.*

9. Darbības uzsākšanas atbalsta pieteikumā par katru jauno lidojumu maršrutu iekļauj:

9.1. informāciju par plānoto jauno lidojuma maršrutu;

9.2. informāciju par lidostu, no kuras plānots uzsākt lidojumus jaunajā lidojumu maršrutā, tās vidējo ikgadējo pasažieru plūsmu un plānoto pasažieru plūsmu jaunajā lidojumu maršrutā nākamajos trijos gados pēc darbības uzsākšanas atbalsta saņemšanas;

9.3. precīzi definētu darbības uzsākšanas atbalsta mērķi un informāciju, lai varētu izvērtēt jaunā maršruta atbilstību šo noteikumu 19.punktā minētajām prasībām, darbības uzsākšanas atbalsta stimulējošo ietekmi;

9.4. jaunā lidojumu maršruta nepieciešamības atbilstību Eiropas Savienības un nacionālajiem politikas plānošanas dokumentiem;

9.5. plānoto lidojumu skaitu, jaunā lidojumu maršruta nodrošināšanas tehnisko parametru aprakstu, plānoto nepieciešamā publiskā finansējuma apjoma pamatojumu, minētā finansējuma sadalījumu pa gadiem un finansēšanas avotiem;

9.6. informāciju par lidostas aptvēruma teritorijā esošām lidostām, attālumu starp tām, starp minētajām lidostām ceļā pavadāmo laiku, braucot ar automašīnu, vilcienu un ātrgaitas vilcienu, ja tāds ir, kā arī informāciju par lidojumu maršrutiem, kas tiek veikti no lidostas aptvēruma teritorijā izvietotajām lidostām, lai varētu novērtēt, vai izvēlētais darbības uzsākšanas atbalsts jauna lidojumu maršruta uzsākšanai ir piemērotākais un pamatotākais risinājums mērķa sasniegšanai, tā iespējamo ietekmi uz konkurenci un starpvalstu tirdzniecību;

9.7. informāciju par veiktajiem pasākumiem aviokompāniju piesaistei lidojumu uzsākšanai jaunajā lidojumu maršrutā;

9.8. par šo noteikumu 4.punktā minētajiem maršrutiem bez šo noteikumu 9.1. – 9.7.apakšpunktā minētās informācijas atbalsta pieteicējs sniedz citu informāciju, kas pamato maršruta nepieciešamību un pierāda, ka darbības uzsākšanas atbalsts plānotajā jaunajā lidojumu maršrutā ir saderīgs ar Eiropas Kopienas iekšējo tirgu.

10. Satiksmes ministrija:

10.1. katru gadu līdz 15. aprīlim apkopo saņemtos priekšlikumus un izvērtē:

10.1.1. lidostu, no kurām tiek pieteikti jaunie lidojumu maršruti, kuru nodrošināšanai tiek plānots saņemt darbības uzsākšanas atbalstu, atbilstību šo noteikumu 3. un 4.punkta prasībām;

10.1.2. jaunā lidojuma maršruta atbilstību šo noteikumu 19.punkta prasībām;

10.1.3. vai izvēlētais darbības uzsākšanas atbalsts pieteiktā jaunā lidojumu maršruta uzsākšanai ir piemērotākais un pamatotākais risinājums plānotā mērķa sasniegšanai;

10.1.4. darbības uzsākšanas atbalsta iespējamo ietekmi uz konkurenci un tirdzniecību starp dalībvalstīm, lai izvairītos no nepamatotas un negatīvas ietekmes minētajās jomās;

10.2. iesniedz Ministru kabinetā informatīvo ziņojumu lēmuma pieņemšanai par jaunajiem lidojumu maršrutiem, kuros valsts interesēs ir lietderīgi piešķirt darbības uzsākšanas atbalstu, norādot prognozējamo kompensācijai nepieciešamo publiskā finansējuma apmēru (sadalījumā pa gadiem, kas tiks precizēts atbilstoši atlases rezultātiem) un tā finansēšanas avotu.

11. Ja darbības uzsākšanas atbalsta saņemšanai ir pieteikts jauns lidojumu maršruts, kas atbilst šo noteikumu 4.punktā minētajam kritērijam, un Ministru kabinets pieņem konceptuālu lēmumu, ka valsts interesēs atbalsta darbības uzsākšanas atbalsta piešķiršanu jaunajam lidojumu maršrutam ar nosacījumu, ka lēmums stāsies spēkā pēc Eiropas Komisijas pozitīva lēmuma par darbības uzsākšanas atbalsta plānotajā jaunajā lidojumu maršrutā saderīgumu ar iekšējā tirgus nosacījumiem saņemšanas, Satiksmes ministrija sadarbībā ar institūciju, kas pieteica darbības uzsākšanas atbalstu, Ministru kabineta sēdes protokollēmumā noteiktajā termiņā veic nepieciešamās darbības individuālā valsts atbalsta pieteikuma iesniegšanai Eiropas Komisijai.

12. Ja pēc Eiropas Komisijas lēmuma saņemšanas Ministru kabineta sākotnējā lēmumā ir nepieciešams izdarīt grozījumus, institūcija, kas pieteica jauno lidojumu maršrutu darbības uzsākšanas atbalsta saņemšanai, iesniedz Satiksmes ministrijai informāciju, pamatojoties uz ko Satiksmes ministrija sagatavo nepieciešamos dokumentus Ministru kabineta lēmuma precizēšanai.

13. Lēmumu par nepieciešamību piešķirt darbības uzsākšanas atbalstu jaunajam lidojumu maršrutam, lai nodrošinātu reģiona teritorijas ekonomisko attīstību un sasniedzamību (turpmāk – reģiona intereses), pieņem pašvaldība, no kuras budžeta plānots kompensēt darbības uzsākšanas atbalstu gaisa pārvadātājam, kas nodrošinās lidojumus jaunajos lidojumu maršrutos reģiona interesēs, un kurai ir izšķirošā ietekme kapitālsabiedrībā, kurai pieder lidlauks, no kura lidojumi jaunajos lidojumu maršrutos tiks veikti.

14. Lēmumu pašvaldība pieņem pēc šo noteikumu 9.1.- 9.7.apakšpunktā ietvertās informācijas izvērtēšanas, izvērtējot:

14.1. lidostu, no kurām tiek pieteikti jaunie lidojumu maršruti, kuru nodrošināšanai tiek plānots piešķirt darbības uzsākšanas atbalstu, atbilstību šo noteikumu 3.punkta prasībām;

14.2. jaunā lidojumu maršruta atbilstību šo noteikumu 18.punkta prasībām;

14.3. vai izvēlētais darbības uzsākšanas atbalsts jaunā lidojumu maršruta uzsākšanai ir piemērotākais un pamatotākais risinājums plānotā mērķa sasniegšanai, darbības uzsākšanas atbalsta ietekmi uz konkurenci un tirdzniecību starp dalībvalstīm, lai izvairītos no nepamatotas un negatīvas ietekmes minētajās jomās.

**III. Prasības gaisa pārvadātājiem, kas var pieteikties darbības uzsākšanas atbalsta saņemšanai**

15. Uz darbības uzsākšanas atbalstu var pretendēt Eiropas Savienības gaisa pārvadātājs:

15.1. kam ir derīga darbības licence, ko saskaņā ar Eiropas Parlamenta un Padomes 2008.gada 24.septembra Regulas (EK) Nr.1008/2008 par kopīgiem noteikumiem gaisa pārvadājumu pakalpojumu sniegšanai Kopienā (pārstrādātā versija) izdevusi kāda no Eiropas Savienības dalībvalstīm;

15.2. kas var nodrošināt lidojumu veikšanu jaunajā lidojumu maršrutā vismaz reizi nedēļā;

15.3. kam atbilstoši darbības uzsākšanas atbalsta piešķiršanas nosacījumiem ir pietiekama kapacitāte gaisa pārvadājumu veikšanai jaunajā lidojumu maršrutā, tas ir, gaisa pārvadātājam ir pietiekams atbilstošas ietilpības gaisa kuģu skaits, lai varētu veikt lidojumus jaunajā lidojumu maršrutā.

16. Uz darbības uzsākšanas atbalstu nevar pretendēt gaisa pārvadātājs:

16.1. uz kuru attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko darbības uzsākšanas atbalsts atzīts par nelikumīgu un nesaderīgu ar iekšējo tirgu;

16.2. ja pastāv vismaz viena no šādām grūtībās nonākuša uzņēmuma pazīmēm:

16.2.1. ja uzkrāto zaudējumu dēļ ir zaudēta vairāk nekā puse no komersanta parakstītā kapitāla. Tas ir gadījumā, ja, uzkrātos zaudējumus atskaitot no rezervēm (un visām pārējām pozīcijām, kuras vispārpieņemts uzskatīt par daļu no sabiedrības pašu kapitāla), rodas negatīvs rezultāts, kas pārsniedz pusi no parakstītā kapitāla;

16.2.2. komersantam, kurā vismaz kādam no dalībniekiem ir neierobežota atbildība par sabiedrības parādsaistībām – ja uzkrāto zaudējumu dēļ ir zaudēta vairāk nekā puse no grāmatvedības uzskaitē uzrādītā kapitāla;

16.2.3. komersantam ir pasludināts maksātnespējas process vai tiek īstenots tiesiskās aizsardzības process, uzsākta bankrota procedūra, piemērota sanācija vai mierizlīgums, vai tā saimnieciskā darbība ir izbeigta, vai tas atbilst tiesību aktos maksātnespējas jomā noteiktajiem kritērijiem, lai tam pēc kreditoru pieprasījuma piemērotu maksātnespējas procedūru;

16.2.4.  attiecībā uz komersantu, kas nav mazais un vidējais uzņēmums, pēdējos divus gadus:

16.2.4.1. uzņēmuma parādsaistību un pašu kapitāla bilances vērtību attiecība ir pārsniegusi 7,5 un

16.2.4.2. uzņēmuma procentu seguma attiecība, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem (EBITDA*)*, ir bijusi mazāka par 1,0.

17. Uz darbības uzsākšanas atbalstu nevar pretendēt gaisa pārvadātājs, ja tam ir nodokļu parāds. Slieksnis, no kura sāk vērtēt, vai pretendentam ir nodokļu parāds, ir 150 *euro*.

18. Gaisa pārvadātāji, kuriem spēkā ir restrukturizācijas plāns, var pieteikties darbības uzsākšanas atbalsta saņemšanai tikai pēc restrukturizācijas perioda beigām.

**IV. Darbības uzsākšanas atbalsta piešķiršanas nosacījumi**

19. Darbības uzsākšanas atbalstu var piešķirt, ja atbalstam ir stimulējoša ietekme uzsākt lidojumus jaunajos lidojumu maršrutos no reģionālajām lidostām, atbalsts ir vērsts uz kopīgu Eiropas Savienības mērķu sasniegšanu, palielina Eiropas Savienības iedzīvotāju mobilitāti, radot piekļuves punktus lidojumiem Eiropas Savienības iekšienē, veicina konkrētas saimnieciskās darbības vai tautsaimniecības jomas attīstību, attiecīgi veicinot reģionālo attīstību, vai veicinot nomaļu reģionu attīstību, bet gaisa pārvadātāji bez darbības uzsākšanas atbalsta lidojumus jaunajos lidojumu maršrutos nav gatavi uzsākt. Lidojumus jaunajā lidojumu maršrutā var uzsākt tikai pēc darbības uzsākšanas atbalsta pieteikšanas darbības uzsākšanas atbalsta piešķīrējiestādei. Ja darbība jaunajā lidojumu maršrutā tiek sākta, pirms piešķīrējiestādei tiek iesniegts darbības uzsākšanas atbalsta pieteikums, tad atbalsta piešķīrums saistībā ar jauno lidojumu maršrutu netiks uzskatīts par saderīgu ar Eiropas Savienības iekšējo tirgu.

20. Ar darbības uzsākšanas atbalstu var segt līdz pat 50 procentiem no lidostas maksām attiecībā uz vienu jauno lidojumu maršrutu un to var piešķirt maksimāli uz trim gadiem. Attiecināmās izmaksas ir lidostas maksas, kas saistītas ar maršrutu.

21. Lai pretendētu uz darbības uzsākšanas atbalstu, gaisa pārvadātājam ir jāiesniedz sagatavots *ex ante* darījumdarbības plāns, kas pierāda, ka jaunais lidojumu maršruts ne vēlāk kā pēc trīs gadiem kļūs rentabls.

22. *Ex ante* darījumdarbības plānā jāietver vismaz šāda informācija:

22.1 periods, par kuru gaisa pārvadātājs ir pieteicis darbības uzsākšanas atbalstu;

22.2. informāciju par reģioniem, no kuriem tiks piesaistīti pasažieri jaunajam lidojumu maršrutam;

22.3. plānotais apkalpojamo pasažieru skaits abos jaunā lidojumu maršruta virzienos pa gadiem, kas liecina, ka, saņemot darbības uzsākšanas atbalstu, pasažieru skaits ik gadu pieaugs;

22.4. informācija par gaisa kuģiem, kas tiks izmantota jaunajā lidojumu maršrutā;

22.5. detalizēti aprēķini, kas pamato jaunā lidojuma maršruta perspektīvas kļūt rentablam trīs gadu laikā no lidojumu uzsākšanas brīža, turpmāk vairs nesaņemot darbības uzsākšanas atbalstu;

22.6. jaunā lidojuma maršruta stratēģiskā saikne ar citiem lidojumu maršrutiem, kurus veic gaisa pārvadātājs;

22.7. pamatojums tam, kāpēc gaisa pārvadātājs nebūtu uzsācis lidojumus jaunajā lidojumu maršrutā, ja tam netiktu piešķirts darbības uzsākšanas atbalsts.

23. Darbības uzsākšanas atbalstu nevar piemērot vienlaicīgi ar citiem valsts atbalsta veidiem, ko piešķir maršruta apkalpošanai.

**V.Pretendentu atlases kārtība**

24. Ja Ministru kabinets pieņem lēmumu par nepieciešamību atbalstīt darbības uzsākšanas atbalsta piešķiršanu jaunajiem lidojumu maršrutiem valsts interesēs vai pašvaldība pieņem lēmumu par nepieciešamību atbalstīt darbības uzsākšanas atbalsta piešķiršanu jaunajiem lidojumu maršrutiem reģiona interešu nodrošināšanai, tad, pamatojoties uz Ministru kabineta lēmumu, institūcija, kura ierosinājusi darbības uzsākšanas atbalsta piešķiršanu jaunajiem lidojumu maršrutiem, vai, pamatojoties uz pašvaldības lēmumu, attiecīgā pašvaldība sagatavo informatīvo paziņojumu par konkursu pretendentu atlasei lidojumu jaunajā lidojumu maršrutā nodrošināšanai, vienlaicīgi informējot lidostu, uz kuru tiek plānots jaunais lidojumu maršruts, gaisa pārvadātājus, kas varētu piedalīties konkursā, un gaisa pārvadātājus, kas darbojas attiecīgajā reģionā. Paziņojumu ievieto oficiālajā izdevumā “Latvijas Vēstnesis”. Ja informatīvo paziņojumu par konkursu plānots publicēt Eiropas Savienības Oficiālajā Vēstnesī, tad to iesniedz Satiksmes ministrijai, kura to iesniedz Eiropas Komisijai ievietošanai minētajā izdevumā.

25. Informatīvajā paziņojumā norāda:

25.1. lidostas, ko savieno jaunais lidojumu maršruts;

25.2. laika posmu, uz kuru tiek plānots piešķirt darbības uzsākšanas atbalstu;

25.3. adresi, kurā bez maksas var saņemt informāciju un dokumentus, kas saistīti ar konkursu;

25.4. konkursa pieteikumu iesniegšanas termiņu.

26. Uzaicinājums piedalīties konkursā ietver:

26.1. konkursa nolikumu, kurā ietver prasības pakalpojuma sniegšanas aprakstu un izpildes prasības, kā arī kritērijus pretendentu atlasei;

26.2. līguma projektu.

27. Institūcija, kura ierosinājusi darbības uzsākšanas atbalsta piešķiršanu, nodrošina, ka konkursa procedūra ir atklāta, pārredzama un nediskriminējoša un ļauj izvēlēties pretendentu, kas nodrošinās lidojumus jaunajos lidojumu maršrutos, saņemot vismazāko darbības uzsākšanas atbalstu.

28. Pretendentu atlasi, ievērojot šo noteikumu 27.punktā noteiktās prasības, veic institūcija, kura sagatavojusi konkursa izsludināšanai nepieciešamo informāciju.

29. Līgumu ar konkursa rezultātā izvēlēto pretendentu slēdz institūcija, kura veikusi pretendentu atlasi.

30. Ja neviens gaisa pārvadātājs šo noteikumu 24.punktā minētā konkursa ietvaros nav iesniedzis šo noteikumu 21.punktā minēto darījumdarbības plānu, šo noteikumu 24.punktā minētā institūcija izsludina atkārtotu konkursu, lai piesaistītu gaisa pārvadātājus lidojumu uzsākšanai jaunajā lidojumu maršrutā, neparedzot prasību par *ex ante* darījumdarbības plāna iesniegšanu. Šajā gadījumā gaisa pārvadātājiem tiek piedāvāts uzņemties neatsaucamas saistības apkalpot jauno lidojumu maršrutu laikposmā, kas atbilst laikposma ilgumam, kurā gaisa pārvadātājs saņēma darbības uzsākšanas atbalstu.

31. Ja šo noteikumu 30.punktā minētajā gadījumā gaisa pārvadātājs, līgumā noteiktajā termiņā nav uzsācis lidojumus, institūcija, kas ir noslēgusi līgumu ar to, ir tiesīga izbeigt līgumu un sludināt jaunu konkursu, lai meklētu citu gaisa pārvadātāju, kas veiks lidojumus. Pušu atbildība, līguma izbeigšanas nosacījumi un sankcijas tiek atrunātas līgumā.

32. Līgumā ietver vismaz šādus nosacījumus:

32.1. pakalpojuma sniegšanas aprakstu un izpildes prasības;

32.2. savstarpējo norēķinu kārtību;

32.3. līguma darbības ilgumu;

32.4. līguma izbeigšanas nosacījumus, kādos var izbeigt līgumu, nepiemērojot līgumsodu attiecīgajai institūcijai vai pašvaldībai;

32.5 sankcijas par līguma saistību neizpildi.

**VI. Uzraudzība un kontrole**

33. Pēc šo noteikumu stāšanās spēkā Satiksmes ministrija nodrošina to publicēšanu valsts visaptverošajā valsts atbalstam paredzētajā tīmekļa vietnē.

34. Institūcija, kura atbilstoši šajos noteikumos paredzētajā kārtībā, noslēgusi līgumu ar konkursa rezultātā izvēlēto pretendentu, pēc lēmuma par darbības uzsākšanas atbalsta piešķiršanu Eiropas Komisijas visaptverošajā valsts atbalstam paredzētajā tīmekļa vietnē publicē šādu informāciju, informējot par to Satiksmes ministriju:

34.1. darbības uzsākšanas atbalsta ietvaros katra atsevišķā atbalsta, tostarp individuāla atbalsta, piešķiršanas lēmuma un tā īstenošanas noteikumus, piešķirtā atbalsta veidu;

34.2. institūciju, kura ir piešķīrusi darbības uzsākšanas atbalstu;

34.3. gaisa pārvadātāju, kurš ir saņēmis darbības uzsākšanas atbalstu attiecīgajā jaunajā lidojumu maršrutā, informāciju par to, vai gaisa pārvadātājs ir mazais, vidējais vai lielais uzņēmums;

34.4. darbības uzsākšanas atbalsta piešķiršanas datumu, laiku, uz kādu ir piešķirts darbības uzsākšanas atbalsts, darbības uzsākšanas atbalsta summu;

34.5. reģionu, kurā atrodas atbalsta saņēmējs (NUTS 2 līmenī);

34.6. galveno ekonomikas nozari, kurā saņēmējs darbojas (saimniecisko darbību statistiskās klasifikācijas **(**NACE) grupas līmenī);

34.7. šo noteikumu 4.punktā minētajiem maršrutiem Eiropas Komisijas lēmumu par to, ka darbības uzsākšanas atbalsts plānotajā maršrutā ir saderīgs ar Eiropas Savienības iekšējā tirgus nosacījumiem.

35. Institūcija nodrošina, ka informācija un dokumenti, kas saistīti ar darbības uzsākšanas atbalsta piešķiršanu, ir brīvi pieejami ieinteresētajiem sabiedrības locekļiem. Darbības uzsākšanas atbalsta saņēmējs un institūcijas, kuras ir iesaistītas darbības uzsākšanas atbalsta piešķiršanas procesā, saglabā minēto informāciju un dokumentus vismaz 10 gadus, sākot no dienas, kad piešķirts pēdējais (attiecīgais) darbības uzsākšanas atbalsts.

36. No šo noteikumu 35.punktā minētās informācijas publicēšanas ir atbrīvots darbības uzsākšanas individuālais atbalsts, kura apmērs ir mazāks nekā 200 000 eiro.

Ministru prezidents M.Kučinskis

Satiksmes ministrs U.Augulis

Iesniedzējs: Satiksmes ministrs U.Augulis

Vīza: Valsts sekretārs K.Ozoliņš

24.03.2016 14:00

2731

Ž.Jansone, 67028258

zanete.jansone@sam.gov.lv